नई दिल्ली। सफर के दौरान यात्री को हुए नुकसान के लिए कंज्यूमर कोर्ट ने रेलवे को 15000 रुपये का हर्जाना देने का निर्देश दिया है। एक रिटायर्ड कर्मी रेलवे में यात्रा कर रहा था, यात्रा के दौरान चूहे यात्री की बैग कुतर दी। मामला नई दिल्ली की उपभोक्ता अदालत में पहुंचा तो कंज्यूमर फोरम के अध्यक्ष सीके चतुर्वेदी ने रेलवे को उपरोक्त धनराशि हर्जाने के तौर पर यात्री को देने का निर्देश जारी किया है। नई दिल्ली निवासी आरके बंसल ने अपने वाद में कहा था कि यह रेलवे की जिम्मेदारी है कि वह ट्रेन की बोगियों को साफ-सुथरा रखे। लेकिन रेलवे अपनी जिम्मेदारी नहीं निभाती है। जिसकी वजह से ऐसा हुआ। मामले की सुनवाई कर रही बेंच के सदस्यों ने कहा कि रेलवे की गैर जिम्मेदारी की वजह से बंसल को नुकसान उठाना पड़ा है। बंसल ने फोरम को बताया था कि 8 अक्टूबर 2013 को वह केरल एक्सप्रेस से नई दिल्ली से एर्नाकुलम जा रहे थे। यात्रा के दौरान चूहों ने उनका बैग कुतर के उनके कपड़ों को टुकड़े-टुकड़े कर दिया। इसे रेलवे की लापरवाही मानते हुए उन्होंने फोरम में शिकायत की थी जिसके लिए 18,400 रुपये हर्जाने के तौर पर मांग की थी।